21 νεκροί από εκρήξεις βομβών στο Μουμπάι
πρόκειται για «συντονισμένη τρομοκρατική επιχείρηση» δηλώνουν οι Ινδικές αρχές
Τρεις διαδοχικές ισχυρές εκρήξεις, συγκλόνισαν τo Mουμπάι, την οικονομική πρωτεύουσα της Ινδίας, την Τετάρτη, με αποτέλεσμα να χάσουν τη ζωή τους τουλάχιστον 21 άνθρωποι και να τραυματισθούν 141. Οι εκρήξεις σημειώθηκαν με διαφορά 20 λεπτών η μια από την άλλη σε πολυσύχναστες περιοχές και σε ώρα αιχμής. Οι δύο από αυτές σημειώθηκαν στα νότια προάστια του Μουμπάι και η τρίτη στο κέντρο της πόλης. Κανένας μέχρι στιγμής δεν έχει αναλάβει την ευθύνη για τις επιθέσεις, αλλά ο Υπουργός Εσωτερικών της Ινδίας ανέφερε ότι η κυβέρνηση πιστεύει πως οι εκρήξεις ήταν αποτέλεσμα «συντονισμένης τρομοκρατικής επιχείρησης» και ζήτησε απ’ τους πολίτες του Μουμπάι, αλλά και της υπόλοιπης χώρας να παραμείνουν ψύχραιμοι. Το Υπουργείο Εσωτερικών της Ινδίας διέταξε επίσης να αυξηθούν τα μέτρα ασφάλειας σε όλη τη χώρα. Η αστυνομία πιστεύει πως οι εκρήξεις προκλήθηκαν από αυτοσχέδιους εκρηκτικούς μηχανισμούς. Όπως ανέφερε σε δύο από τις εκρήξεις οι βόμβες ήταν τοποθετημένες σε μοτοσυκλέτες, ενώ η τρίτη πάνω από μετασχηματιστή της εταιρείας ηλεκτροδότησης της πόλης. Ο ινδός Πρωθυπουργός Μανμοχάν Σινχ, αλλά και η πακιστανική κυβέρνηση καταδίκασαν τις επιθέσεις. Ο αμερικανός Πρόεδρος Μπαράκ Ομπάμα εξέδωσε επίσης ανακοίνωση στην οποία καταδικάζει έντονα τις «αποτρόπαιες επιθέσεις» και προσφέρει υποστήριξη στις προσπάθειες της Ινδίας να φέρει τους υπεύθυνους ενώπιον της δικαιοσύνης. Η Υπουργός Εξωτερικών των ΗΠΑ, Χίλαρι Κλίντον, εξέφρασε τα συλλυπητήρια της στο λαό και την κυβέρνηση της Ινδίας. Όπως είπε θα πραγματοποιήσει το ταξίδι της στην ασιατική χώρα την ερχόμενη εβδομάδα όπως είχε προγραμματισθεί και τόνισε ότι η ίδια πιστεύει πως «είναι πιο σημαντικό από ποτέ να σταθούμε δίπλα στην Ινδία».